H.K.H. Kronprinsen pådrog sig i går eftermiddag en fraktur i halsrygsøjlen i forbindelse med trampolinspring ved et privat arrangement i en gymnastiksal. Frakturen behandles med en halskrave, som Kronprinsen skal have på i ca. 12 uger. Derefter forventes Kronprinsen at være fuldt restitueret.

På grund af uheldet må Kronprinsen desværre melde afbud til receptionen i dag på Christiansborg Slot for de danske atleter ved de Olympiske Lege og de Paralympiske lege.

Kronprinsen udtaler:

”Jeg er naturligvis ked af ikke at kunne deltage ved receptionen i dag. Jeg havde glædet mig til at fejre de danske atleters store, historiske præstation i Rio. Jeg ønsker deltagerne en god dag på Christiansborg.”

På nuværende tidspunkt forventes det ikke, at uheldet i øvrigt får betydning for Kronprinsens officielle aktiviteter.